永州花月樓
作者：白玉蟾
朝代：宋

paragraphs: 春風夜飛招月檄，檄月司花月供職。
月落千嬌百媚叢，諸花爲月妍爲容。
樓東月照樓西皎，樓西月向樓東笑。
月與花戲天中流，花與月浴江中浮。
月皆不管春風怒，花爲月歌爲月舞。
舞者媚綠歌嬌紅，爭憐妬寵驚春風。
出有入無多變異，花竟不曉月之意。
江花惱天天花愁，東樓月掩西樓羞。
花亦自睡花自醉，月倦欲歸歸未至。
却緣曉鍾呼月回，月回花醒花不知。